CELEX: 32016D0012
Language: el
Date: 2016-05-06 00:00:00
Title: Απόφαση (ΕΕ) 2016/955 της Ευρωπαϊκής Κεντρικής Τράπεζας, της 6ης Μαΐου 2016, που τροποποιεί την απόφαση ΕΚΤ/2013/54 σχετικά με τις διαδικασίες πιστοποίησης των φορέων παραγωγής στοιχείων ασφαλείας του ευρώ και στοιχείων του ευρώ (EKT/2016/12)

16.6.2016   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 159/19
               
            ΑΠΌΦΑΣΗ (ΕΕ) 2016/955 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
      της 6ης Μαΐου 2016
      που τροποποιεί την απόφαση ΕΚΤ/2013/54 σχετικά με τις διαδικασίες πιστοποίησης των φορέων παραγωγής στοιχείων ασφαλείας του ευρώ και στοιχείων του ευρώ (EKT/2016/12)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 128 παράγραφος 1,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 12.1, 16 και 34.3,
      Έχοντας υπόψη τον κανονισμό (ΕΚ) αριθ. 2532/98 του Συμβουλίου, της 23ης Νοεμβρίου 1998, σχετικά με τις εξουσίες της Ευρωπαϊκής Κεντρικής Τράπεζας για επιβολή κυρώσεων (1),
      Έχοντας υπόψη τον κανονισμό (ΕΚ) αριθ. 2157/1999 του Συμβουλίου, της 23ης Σεπτεμβρίου 1999, σχετικά με τις εξουσίες της Ευρωπαϊκής Κεντρικής Τράπεζας για επιβολή κυρώσεων (ΕΚΤ/1999/4) (2),
      Εκτιμώντας τα ακόλουθα:
      
                  (1)
               
               
                  Το άρθρο 128 παράγραφος 1 της Συνθήκης και το άρθρο 16 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας προβλέπουν ότι η Ευρωπαϊκή Κεντρική Τράπεζα (ΕΚΤ) έχει το αποκλειστικό δικαίωμα να επιτρέπει την έκδοση τραπεζογραμματίων ευρώ μέσα στην Ένωση. Το εν λόγω δικαίωμα περιλαμβάνει και την αρμοδιότητα λήψης μέτρων για τη διαφύλαξη του κύρους των τραπεζογραμματίων ευρώ ως μέσου πληρωμών.
               
            
                  (2)
               
               
                  Μετά την έναρξη ισχύος της απόφασης ΕΚΤ/2013/54 (3) κατέστη προφανής η ανάγκη ενίσχυσης της εξουσίας της ΕΚΤ να επιβάλλει κατάλληλες και αναλογικές ποινές σε περιπτώσεις μη συμμόρφωσης, περιλαμβανομένων των χρηματικών ποινών, προκειμένου να καλυφθούν όλα τα σενάρια που ενδεχομένως θα απαιτούσαν επιβολή κυρώσεων κατά το άρθρο 20 της απόφασης ΕΚΤ/2013/54.
               
            
                  (3)
               
               
                  Ως εκ τούτου, η απόφαση ΕΚΤ/2013/54 θα πρέπει να τροποποιηθεί αναλόγως,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Τροποποίηση
      Το άρθρο 20 της απόφασης ΕΚΤ/2013/54 αντικαθίσταται από το ακόλουθο κείμενο:
      
         «Άρθρο 20
         Οικονομικές κυρώσεις σε περίπτωση αποκλίσεων στις ποσότητες τραπεζογραμματίων ή χαρτιού τραπεζογραμματίων ευρώ
         1.   Οποιοσδήποτε φορέας παραγωγής δραστηριοποιούμενος στην παραγωγή χαρτιού τραπεζογραμματίων ευρώ ή τραπεζογραμματίων ευρώ αναφέρει στην ΕΚΤ, σύμφωνα με τις ουσιαστικές προδιαγραφές ασφαλείας, τυχόν απόκλιση στις ποσότητες χαρτιού τραπεζογραμματίων ευρώ ή στις ποσότητες των εν μέρει ή πλήρως εκτυπωμένων τραπεζογραμματίων ευρώ την οποία εντοπίζει κατά την εκτέλεση δραστηριότητας ασφαλείας του ευρώ στην πιστοποιημένη μονάδα παραγωγής του.
         2.   Σε περίπτωση που σημειώνεται απόκλιση στις ποσότητες χαρτιού τραπεζογραμματίων ευρώ ή στις ποσότητες των εν μέρει ή πλήρως εκτυπωμένων τραπεζογραμματίων ευρώ κατά την εκτέλεση δραστηριότητας ασφαλείας του ευρώ στην πιστοποιημένη μονάδα παραγωγής και ο φορέας παραγωγής δεν την αντιμετωπίζει σύμφωνα με τις ουσιαστικές προδιαγραφές ασφαλείας, η ΕΚΤ μπορεί να επιβάλλει στον τελευταίο χρηματική ποινή.
         3.   Η βαρύτητα της απόκλισης λαμβάνεται υπόψη σε κάθε συγκεκριμένη περίπτωση για τον καθορισμό του ύψους της χρηματικής ποινής. Λαμβάνονται ιδίως υπόψη η ονομαστική αξία των τραπεζογραμματίων που συνιστά απόκλιση και η βαρύτητα της παραβίασης των ουσιαστικών προδιαγραφών ασφαλείας. Εάν η ονομαστική αξία υπερβαίνει τα 50 000 ευρώ, η ΕΚΤ επιβάλλει στον φορέα παραγωγής χρηματική ποινή ίδιου ύψους με την ονομαστική αξία, εκτός αν οι συγκεκριμένες περιστάσεις δικαιολογούν την επιβολή ποινής διαφορετικού ύψους. Εάν η ονομαστική αξία υπολείπεται των 50 000 ευρώ, η ΕΚΤ επιβάλλει στον φορέα παραγωγής χρηματική ποινή ύψους 50 000 ευρώ, εκτός αν οι συγκεκριμένες περιστάσεις δικαιολογούν την επιβολή μικρότερης ποινής. Μία χρηματική ποινή σε καμιά περίπτωση δεν υπερβαίνει τα 500 000 ευρώ.
         4.   Χρηματική ποινή επιβάλλεται μόνο εφόσον διαπιστώνεται με σαφήνεια παραβίαση των ουσιαστικών προδιαγραφών ασφαλείας από ορισμένο φορέα παραγωγής. Οι αποφάσεις σχετικά με τις χρηματικές ποινές ακολουθούν τις διαδικασίες που προβλέπονται στον κανονισμό (ΕΚ) αριθ. 2532/98 και τον κανονισμό (ΕΚ) αριθ. 2157/1999 της Ευρωπαϊκής Κεντρικής Τράπεζας (ΕΚΤ/1999/4) (*). Εκτός από τις χρηματικές ποινές η ΕΚΤ μπορεί να αποφασίσει την έκδοση προειδοποιητικής απόφασης ή να ανακαλέσει ή να αναστείλει προσωρινή πιστοποίηση ή πιστοποίηση.
      
      Άρθρο 2
      Έναρξη παραγωγής αποτελεσμάτων
      Η παρούσα απόφαση αρχίζει να ισχύει την ημερομηνία της κοινοποίησής της στους αποδέκτες.
      Εφαρμόζεται από την 1η Ιουνίου 2016.
      Άρθρο 3
      Αποδέκτες
      Η παρούσα απόφαση απευθύνεται στους φορείς παραγωγής στοιχείων ασφαλείας του ευρώ και στοιχείων του ευρώ και στις εθνικές κεντρικές τράπεζες των κρατών μελών με νόμισμα το ευρώ, όταν διεξάγουν ελέγχους αποθέματος, ελέγχους σχετικά με την καταστροφή ή ελέγχους σχετικά με τη μεταφορά.
      
         Φρανκφούρτη, 6 Μαΐου 2016.
         
            
               Ο Πρόεδρος της ΕΚΤ
            
            Mario DRAGHI
         
      
      
         (1)  ΕΕ L 318 της 27.11.1998, σ. 4.
      
         (2)  ΕΕ L 264 της 12.10.1999, σ. 21.
      
         (3)  Απόφαση EKT/2013/54 της Ευρωπαϊκής Κεντρικής Τράπεζας, της 20ής Δεκεμβρίου 2013, σχετικά με τις διαδικασίες πιστοποίησης των φορέων παραγωγής στοιχείων ασφαλείας του ευρώ και στοιχείων του ευρώ και την τροποποίηση της απόφασης ΕΚΤ/2008/3 (ΕΕ L 57 της 27.2.2014, σ. 29).